Diari Oficial de la Generalitat Valenciana


Sumari del DOGV 9264, del 26-01-2022 (2022/120)

RESOLUCIÓ de 21 de desembre de 2021, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la partió parcial de la via pecuària 4, denominada «assagador de Cullera a Xeraco», en el tram des del camí del riu Vaca fins a la rotonda de l'encreuament amb la carretera de la Calçada CV 603, al terme municipal de Tavernes de la Valldigna.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9264

Data del DOGV
:   26-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/120


Data del document
:   21-12-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 21 de desembre de 2021, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la partió parcial de la via pecuària 4, denominada «assagador de Cullera a Xeraco», en el tram des del camí del riu Vaca fins a la rotonda de l'encreuament amb la carretera de la Calçada CV 603, al terme municipal de Tavernes de la Valldigna. [2022/120]  
Vist l'expedient l'objecte del qual és la partió parcial de la via pecuària núm. 4 denominada «assagador de Cullera a Xeraco», en el tram que transcorre des del camí del riu Vaca fins a la rotonda de l'encreuament amb la carretera de la Calçada (CV-603), al terme municipal de Tavernes de la Valldigna, província de València, instruït per la Direcció Territorial de València de la Conselleria d'Agricultura, Desenvolupament Rural, Emergència Climàtica i Transició Ecològica.  
  
Antecedents de fet  
Primer. La proposta de partió del tram de l'assagador de Cullera a Xeraco es realitza per part de l'Ajuntament de Tavernes de la Valldigna després de l'aprovació del Catàleg del sistema viari de la Comunitat Valenciana, el 22 de març de 2019 (Decret 46/2019), i de l'annex II (codi núm. 6052 tram de la CV-605, entre l'actual CV-603 a la platja de Tavernes de la Valldigna i el camí de la Mar de Xeraco, al seu terme municipal), on inclouen un tram d'aquesta via pecuària dins del catàleg esmentat. Per això, per a intentar donar cobertura legal a una disposició manifestament impossible, ens trobem davant la necessitat de realitzar la desafectació del tram de la via pecuària, i això passa prèviament per la seua partió.  
D'altra banda aquest tram de carretera, fins a l'entrada en vigor del Decret número 46/2019, i la seua continuïtat pel terme municipal de Xeraco, és un dels punts negres de la xarxa viària/pecuària de la província de València, i no podem sostraure'ns al fet de l'ús, i abús durant l'època estival, d'aquesta via de comunicació que, d'una altra forma, suposa la lògica comunicació rural entre Cullera i el grau de Gandia (excepte el tram sobre el qual precisament es pretén actuar, entre els accessos a les platges de Tavernes i Xeraco).  
Segon. Amb data de 26 de febrer del 2020, el director territorial de València nomena Gabriel Varea Illueca com a tècnic designat per a la instrucció del procediment de partió parcial de l'assagador de Cullera a Xeraco, en el tram que transcorre des del Camí del riu Vaca fins a la rotonda de l'encreuament amb la carretera de la Calçada (CV-603), al terme municipal de Tavernes de la Valldigna, província de València.  
  
Tercer. Amb data d'11 de març del 2020, l'instructor realitza l'informe de viabilitat per a la pràctica de la partió parcial de l'assagador de Cullera a Xeraco del tram en qüestió, i es remet a la Direcció General de Medi Natural i d'Avaluació Ambiental perquè n'acorde l'inici.  
  
Quart. Amb data de 15 de setembre del 2020, la Direcció General del Medi Natural i d'Avaluació Ambiental, resol autoritzar l'inici de la partió parcial de l'assagador de Cullera a Xeraco, en el tram que transcorre des del Camí del riu Vaca fins a la rotonda de l'encreuament amb la carretera de la Calçada (CV-603), al terme municipal de Tavernes de la Valldigna, província de València, a fi de definir els límits de la via pecuària, de conformitat amb el que s'estableix en l'acte de classificació i amb subjecció a la legislació vigent.  
Cinqué. Amb data de 4 de novembre del 2020, la Direcció Territorial de València sol·licita al Registre de la Propietat de Tavernes de la Valldigna la certificació de domini i càrregues de finques registrals afectades en aquesta partió, després de la resolució de la Direcció General del Medi Natural i d'Avaluació Ambiental de l'inici de l'expedient de partió.  
Sisé. Es fixa com a data del començament de les operacions de la partió el dia 21 d'abril de 2021, per a aquells afectats i afectades les parcel·les de les quals es troben en els polígons cadastrals 16, 17 i 46, i el dia 22 d'abril de 2021, per als afectats i afectades les parcel·les de les quals es troben en els polígons cadastrals 37 i 12. Tots dos dies l'acte tindrà lloc a l'auditori de la Casa de Cultura de Tavernes de la Valldigna, situada al passeig de Lepant, s/n, i aquesta circumstància és objecte de la publicitat següent:  
- Anunci en el DOGV número 9044, de data 18 de març de 2021.  
  
- Edicte als ajuntaments de Tavernes de la Valldigna i Xeraco.  
- Notificació als interessats i comunicació a organitzacions i col·lectius interessats.  
- Anunci en el BOE número 93, de data 19 d'abril de 2021, amb les notificacions infructuoses.  
- Edicte a l'Ajuntament de Tavernes de la Valldigna de les notificacions infructuoses.  
Seté. Finalitzades les operacions de fitació, es formula la proposició de partió, l'exposició de la qual al públic va ser anunciada en el Diari Oficial de la Generalitat Valenciana núm. 9121, de 6 de juliol del 2021, i es va establir un termini d'un mes des de la publicació en el DOGV perquè els interessats pogueren interposar les al·legacions o reclamacions oportunes. S'hi pot consultar també la proposició en l'adreça electrònica següent:   
http://www.agroambient.gva.es/es/web/medio-natural/servei-d-ordenacio-i-gestio-forestal.  
Alhora, s'acompleix el tràmit d'audiència establit en l'article 82.2 de la Llei 39/2015, d'1 d'octubre, del procediment administratiu comú de les administracions públiques, informant a tots aquells afectats i organismes del tràmit d'audiència del referit expedient, atorgant-los un termini de quinze dies per a al·legar i presentar tots els documents i les justificacions que estimaran pertinents.  
  
Huité. Durant el tràmit d'informació pública i tràmit d'audiència es presenta una al·legació per part de María Luisa Grau Felis en qualitat d'interessada.  
Nové. Amb data de 23 de setembre de 2021, s'emet i es notifica a la interessada per part de l'instructor del procediment, informe desfavorable a l'al·legació presentada.  
Deu. Amb data de 9 de novembre de 2021, a la vista de la tramitació realitzada, s'emet per part de l'instructor del procediment informe desfavorable a l'al·legació presentada i favorable a l'aprovació de la partió de l'enunciat.  
Onze. Amb data de 10 de novembre de 2021, es dicta proposta de resolució per part de la directora territorial de València, de la Conselleria d'Agricultura, Desenvolupament Rural, Emergència Climàtica i Transició Ecològica.  
Dotze. Amb data de 26 de novembre de 2021, s'emet informe favorable per part del Servei d'Ordenació i Gestió Forestal.  
  
Tretze. Amb data de 29 de novembre de 2021, es dicta proposta de resolució per part de la Direcció General del Medi Natural i Avaluació Ambiental.  
  
Consideracions jurídiques  
I. Contingut de l'informe de l'instructor i de la proposta de resolució.  
L'informe de l'instructor del procediment emés amb data de 9 de novembre de 2021 i que ací es reprodueix parcialment a l'efecte de motivar la resolució de conformitat amb el que s'estableix en l'article 35 de la Llei 39/2015, d'1 d'octubre, del procediment administratiu comú de les administracions públiques, dictamina el següent:  
  
«...es procedeix a la contestació de l'al·legació formulada en els termes que s'exposen a continuació:  
1. María Luisa Grau Felis, en qualitat d'interessada, presenta un escrit en el qual formula la sol·licitud següent:  
En la primera al·legació manifesta que:  
«No està conforme amb la intrusió, ja que el seu terreny està en la família generació rere generació, i que no sabia que hagueren fet cap intrusió sobre el patrimoni públic i sempre han tingut els mateixos metres quadrats de propietat».  
  
Dir que la partió de les vies pecuàries no és, en si mateix, un acte d'adquisició del domini, sinó de determinació dels seus límits. El seu fonament es troba en un dret de propietat preexistent i al qual dona virtualitat pràctica, però en cap cas el crea ex novo, ni tampoc pot ser considerat com una potestat de l'Administració per a l'adquisició gratuïta dels béns, ja que es tracta d'uns béns de domini públic des de temps immemorials, que ara es partionen conforme a la seua existència immemorial i la seua classificació.  
  
Així doncs, el principi de legitimació, que presumeix l'existència dels drets inscrits tal com consten en el seient, no és aplicable quan intenta oposar-se a una titularitat de domini públic, perquè aquesta és inatacable encara que no figure en el Registre de la Propietat, ja que no naix del tràfic jurídic contractual ni registral, sinó de la Llei i és protegible contra els assentaments registrals i fins i tot contra la possessió. En aquest sentit d'acord amb l'article 2 de la Llei 3/1995, la via pecuària partionada té la naturalesa de béns de domini públic de les comunitats autònomes i, en conseqüència, inalienables, imprescriptibles i inembargables.  
A més, segons l'art 8.3 de la Llei 3/1995, de vies pecuàries, i l'art. 14.5 de la Llei 3/2014, de vies pecuàries de la Comunitat Valenciana, estableixen que la partió aprovada declara la possessió i la titularitat demanial a favor de la Comunitat Autònoma, donant lloc a l'amollonament i sense que les inscripcions en el Registre de la Propietat puguen prevaldre enfront de la naturalesa demanial dels béns partionats. Per això la fe pública registral mai opera enfront de la partió, per tant, el que la usucapió haja tingut accés al Registre com a part d'una finca registral no constitueix títol per a la prescripció adquisitiva respecte d'aquesta porció de terreny.  
D'altra banda, mantindre que la partió no es realitza tenint en compte els títols de propietat registral, ja que les vies pecuàries són béns de domini públic i per tant gaudeixen de les característiques definidores de l'art. 132 de la Constitució Espanyola, i que donada la seua adscripció a fins de caràcter públic, se situen fora del comerç dels homes, sent, com ja s'ha comentat en paràgrafs anteriors, inalienables, imprescriptibles i inembargables, portant en el seu destí la mateixa garantia d'intocabilitat o immunitat, de manera que en ells la inscripció en el Registre resulta supèrflua.  
Així mateix, sobre la base de l'anterior, la proposta de resolució de la directora territorial de València s'estructura en els fonaments de dret i proposta següents:  
«Primer. És competència exclusiva de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat Valenciana, la resolució de l'expedient de partió, en virtut del que preceptua el Decret 5/2019, de 16 de juny, del president de la Generalitat (DOGV 8572, 17.06.2019); i en el Decret 176/2020, de 30 d'octubre, del president de la Generalitat (DOGV 8961, 26.11.2020), pel qual s'estableix l'estructura orgànica bàsica de la Presidència i de les conselleries de la Generalitat.  
Segon. Al present acte administratiu li és aplicable el que és regulat tant en la Llei 3/1995, del 23 de març, de vies pecuàries, com en la Llei 3/2014, de l'11 de juliol, de la Generalitat, de vies pecuàries de la Comunitat Valenciana (DOGV 7319, 17.07.2014), modificada per la Llei 9/2019, de 23 de desembre, de la Generalitat, de mesures fiscals, gestió administrativa i financera i organització de la Generalitat (DOGV 8707, 30.12.2019); la Llei 39/2015, d'1 d'octubre, del procediment administratiu comú de les administracions públiques: i la Llei 14/2003, del 10 d'abril, de patrimoni de la Generalitat i altres normatives aplicable al cas.  
Tercer. La classificació de les vies pecuàries del terme municipal de Tavernes de la Valldigna, província de València, va ser aprovada per l'Ordre Ministerial del 22 de setembre de 1967, publicada en el BOE núm. 237 del 4 d'octubre de 1967, i en el BOP de València núm. 248 del 19 d'octubre de 1967. S'hi classifica la via pecuària «assagador de Cullera a Xeraco» com la núm. 4, amb una longitud total aproximada de 5.800 metres i una amplària legal de 10 metres.  
Sobre la base de tot això, aquesta Direcció Territorial de València de la Conselleria d'Agricultura, Desenvolupament Rural, Emergència Climàtica i Transició Ecològica, emet la següent:  
  
Proposta de resolució  
Primer. Desestimar l'al·legació presentada basant-nos en els fonaments de dret adés exposats.  
Segon. Aprovar la partió parcial de la via pecuària número 4, denominada «assagador de Cullera a Xeraco», en el tram que transcorre des del camí del riu Vaca fins a la rotonda de l'encreuament amb la carretera de la Calçada (CV-603), al terme municipal de Tavernes de la Valldigna, província de València, d'acord amb la proposició de partió i plànols que consten en l'expedient i les característiques de la qual són les següents:  
  
Denominació: assagador de Cullera a Xeraco  
Amplària legal: 10 m  
Longitud partionada: 3.352,7 m  
Superfície partionada: 33.527 m²  
Nombre d'intrusions: 204  
Superfície total de les intrusions: 33.527 m²  
Tercer. Traslladar a l'administració cadastral els límits de la via pecuària, d'acord amb el que s'estableix en l'article 14.c del Reial decret legislatiu 1/2004, de 5 de març, pel qual s'aprova el text refós de la Llei del cadastre immobiliari.  
Quart. Comunicar a la Direcció General de Patrimoni aquesta resolució, a l'efecte de la inscripció en el Registre de la Propietat del domini públic corresponent a l'àmbit partionat, havent de procedir a la cancel·lació total o parcial de les inscripcions registrals contradictòries amb la partió. Així mateix, es traslladarà a la Direcció General de Patrimoni la documentació necessària per a la constància de l'àmbit partionat, en l'Inventari general de béns i drets de la Generalitat.»  
  
II  
De la lectura de la proposta de resolució es desprén claríssimament la procedència de l'aprovació de la partió parcial de la via pecuària «assagador de Cullera a Xeraco», en el tram que transcorre des del camí del riu Vaca fins a la rotonda de l'encreuament amb la carretera de la Calçada (CV-603), al terme municipal de Tavernes de la Valldigna, província de València.  
III  
El present procediment es tramita segons el que es disposa en la Llei 3/2014, d'11 de juliol, de la Generalitat, de vies pecuàries de la Comunitat Valenciana (DOGV 17.07.2014); la Instrucció de 13 de gener de 2012, de la Direcció General del Medi Natural, sobre vies pecuàries (DOGV 18.01.2012); i la Llei 3/1995, de 23 de març, de vies pecuàries (BOE 24.03.1995).  
En relació amb l'anterior, l'article 13.5 de la Llei 3/2014 estableix que: «Amb caràcter previ al procediment de partió es realitzarà una actualització de la classificació amb cartografia que reflectisca la revisió del traçat longitudinal i de les amplàries reals». Aquest requeriment ha quedat recollit en l'informe de viabilitat d'11 de març del 2020, i s'estableix com a innecessari.  
Així mateix, l'article 14 de la Llei 13/2014, estableix que: «La partió s'aprovarà mitjançant resolució de la conselleria competent en matèria de vies pecuàries, el termini de resolució de les quals serà de 18 mesos des de l'acord d'inici per part de la direcció general competent de la conselleria esmentada i inclourà necessàriament la relació d'ocupacions, intrusions i contigüitats que afecten la via que es partiona?».  
  
IV  
La resolució del present procediment li correspon a la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, de conformitat amb el que s'estableix en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; i el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica i modificacions posteriors.  
V  
El present acte administratiu es regeix pel que es disposa en la Llei 39/2015, d'1 d'octubre, del procediment administratiu comú de les administracions públiques, així com pel que s'estableix en la Llei 14/2013, de 10 d'abril, de patrimoni de la Generalitat.  
VI  
Al present procediment administratiu, li és aplicable l'Ordre Ministerial 22 de setembre de 1967, d'aprovació de les vies pecuàries del terme municipal de Tavernes de la Valldigna, província de València i publicada en el BOE núm. 237 del 4 d'octubre de 1967, i en el BOP de València núm. 248 del 19 d'octubre de 1967. En ella es classifica la via pecuària «assagador de Cullera a Xeraco» com la núm. 4, amb una longitud total aproximada de 5.800 metres i una amplària legal de 10 metres.  
  
Amb base en els anteriors antecedents de fet i consideracions jurídiques, resolc:  
  
Primer  
Desestimar l'al·legació presentada durant la tramitació del present procediment, sobre la base de les consideracions jurídiques adés exposades.  
  
Segon  
Aprovar la partió parcial de la via pecuària número 4, denominada «assagador de Cullera a Xeraco», en el tram que transcorre des del camí del riu Vaca fins a la rotonda de l'encreuament amb la carretera de la Calçada (CV-603), al terme municipal de Tavernes de la Valldigna, província de València, d'acord amb la proposició de partió i plànols que consten en l'expedient, i les característiques de la qual són les següents:  
  
Denominació: assagador de Cullera a Xeraco  
Amplària legal: 10 m  
Longitud partionada: 3.352,7 m  
Superfície partionada: 33.527 m²  
Nombre d'intrusions: 204  
Superfície total de les intrusions: 33.527 m²  
  
Tercer  
Donar trasllat dels límits d'aquesta via pecuària a l'administració cadastral, conforme amb el que s'estableix en l'article 14.c del Reial decret legislatiu 1/2004, del 5 de març, pel qual s'aprova el text refós de la Llei del cadastre immobiliari.  
  
Quart  
Comunicar a la Direcció General de Patrimoni aquesta resolució, a l'efecte de la inscripció en el Registre de la Propietat del domini públic corresponent a l'àmbit partionat, i procedir a la cancel·lació total o parcial de les inscripcions registrals contradictòries amb la partió. Així mateix, es traslladarà a la Direcció General de Patrimoni la documentació necessària per a la constància de l'àmbit partionat, en l'Inventari General de Béns i Drets de la Generalitat.  
  
  
Cinqué  
Donar trasllat de la present resolució a la Direcció Territorial de València, per a la notificació als interessats i als efectes oportuns.  
  
  
Contra la present resolució, que posa fi la via administrativa, es podrà interposar recurs potestatiu de reposició davant la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes, comptador des de l'endemà de la recepció de la present notificació, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
Així mateix, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'aquesta, de conformitat amb el que estableixen els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que els interessats puguen interposar qualsevol altre recurs que estimen oportú.  
  
València, 21 de desembre de 2021.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.